IQTISODIY ISLOHOTLARNING BORIShI VA O‘ZBEKISTON RESPUBLIKASI XALQ XO‘JALIGI TARMOQLARINING 1993 YIL YaNVAR—SENTYABR OYLARIDAGI ISh YAKUNLARI TO‘G‘RISIDA

Vazirlar Mahkamasi qayd etadiki, respublikada iqtisodiyotni isloh qilish, xalq xo‘jaligi boshqaruvini takomillashtirish, kuch-g‘ayratlar va resurslarni ijtimoiy-iqtisodiy rivojlantirishning ustuvor yo‘nalishlarida jamlash bo‘yicha ko‘rilgan chora-tadbirlar ishlab chiqarishni iqtisodiy barqarorlashtirish va o‘stirish tamoyilini mustahkamlash imkonini berdi.
 O‘tgan yilning tegishli davriga nisbatan yalpi ichki mahsulotni ko‘paytirishga erishildi. Davlat budjeti daromadlarni xarajatlardan oshirgan holda ijro etildi. Aholini ijtimoiy himoya qilish bo‘yicha chora-tadbirlar ko‘rish ta’minlandi, eng kam ish haqi va pensiyalar miqdorlari yil boshidan buyon o‘rta hisobda 7 baravar oshdi.
 Shu bilan birga, vazirliklar, korporatsiyalar, konsernlar, uyushmalar, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining faoliyati xo‘jalik yurituvchi har bir subyektning imkoniyatlarini ochishga va ularni ro‘yobga chiqarishga hali zarur darajada qaratilmagan. Amalga oshirilayotgan davlat tasarrufidan chiqarish va xususiylashtirish ko‘pincha miqdor ko‘rsatkichlaridan iborat bo‘lib qolyapti.
 Andijon va Surxondaryo viloyatlaridagi ishlarning ahvolini o‘rganish shuni ko‘rsatdiki, ushbu viloyatlarning hokimliklari, shuningdek, Paxtaobod va Xo‘jaobod, Bandixon, Jarqo‘rg‘on va Uzun tumanlarining rahbarlari iqtisodiy islohotlarning amalga oshirilishi ustidan ta’sirchan nazoratni ta’minlamayaptilar.
 “O‘zbekyengilsanoat” davlat uyushmasi (Ismoilov), “Mahalliy sanoat” davlat korporatsiyasi (Chjen) tomonidan ko‘rilayotgan chora-tadbirlar hali ichki bozorni iste’mol tovarlari bilan to‘ldirish, ularning raqobatga qobilligini oshirishni ta’minlamayotir. “O‘zmevasabzavotuzumsanoat” davlat konserni (Mirzayev) ishida sifat o‘zgarishlari bo‘layotgani yo‘q.
 Vazirlar Mahkamasi qaror qiladi:
 1. Vazirliklar, korporatsiyalar, konsernlar va uyushmalarning rahbarlaridan, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklaridan ishda yo‘l qo‘yilgan kamchiliklarni har tomonlama tahlil qilish, iqtisodiy islohotlarni yanada rivojlantirish va chuqurlashtirish, ularning ishlab chiqarishning samaradorligiga yo‘naltirilganligini ta’minlash yuzasidan amaliy choralar ko‘rish, bunda Hukumatning 1993-yilga belgilagan topshiriqlarining so‘zsiz bajarilishiga alohida e’tibor berish talab qilinsin.
 2. Andijon va Surxondaryo viloyatlari hokimlari Q. Obidova J. Noraliyevning diqqat e’tibori iqtisodiy islohotlarni o‘tkazishdagi mavjud kamchiliklarga, dehqon xo‘jaliklarini rivojlantirishga, qo‘shma korxonalar tashkil etishga, mehnat resurslaridan samarali foydalanish masalalariga yetarli e’tibor berilmayotganligiga qaratilsin.
 3. Kadrlarga nisbatan talabchanlikni susaytirib yuborganliklari, iqtisodiy islohotlarni o‘tkazishdagi sustkashliklari, dehqon xo‘jaliklarini rivojlantirishga yuzaki munosabatda bo‘lganliklari uchun Jarqo‘rg‘on tumani hokimi O. Rahimov, Bandixon tumani hokimi N. Daminov, Paxtaobod tumani hokimi O. Rahimov, Xo‘jaobod tumani hokimi M. Mamatazizov va Uzun tumani hokimi E. Safarov ogohlantirilsinlar.
 4. “O‘zbekyengilsanoat” davlat uyushmasi (O‘.Ismoilov), “Mahalliy sanoat” davlat korporatsiyasi (V.Chjen) va “O‘zmevasabzavotuzumsanoat” konserni (Sh. Mirzayev) rahbarlarining e’tibori ichki tarmoq tuzilmasini isloh qilish ishlarining yetarli emasligiga, ichki bozorni iste’mol mollari va buyumlar bilan to‘ldirish, ishlab chiqarilayotgan mahsulotning raqobatga qobilligini oshirish bo‘yicha amaliy chora-tadbirlar ko‘rish zarurligiga qaratilsin.
 5. Qurilish materiallari ishlab chiqarishdagi qoloqlikni bartaraf etish yuzasidan ta’sirchan choralar ko‘rmaganligi, ularning sifatini pasaytirib yuborganligi, eksportga mahsulot yetkazib berish bo‘yicha belgilangan topshiriqni bajarishning past darajadaligi uchun “O‘zqurilishmateriallari” konserni raisi I. Iskandarov ogohlantirilsin.
 6. Moliya vaziri (Boqiboyev)ga raqobat muhitini rivojlantirish, monopolist korxonalarning ortiqcha daromadlarini cheklashlaridagi tashabbuskorlikning yo‘qligi ko‘rsatib o‘tilsin.
 7. “O‘zistiqbolstat” davlat qo‘mitasi (Hamidov), Moliya vazirligi (Boqiboyev), Markaziy bank (Mullajonov), Davlat mulki qo‘mitasi (G‘afurov) vazirliklar, korporatsiyalar, konsernlar va uyushmalar, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda shu yilning 10-dekabrigacha iqtisodiy islohotlarni chuqurlashtirish, iqtisodiy siyosatning ustuvor va maqsadli vazifalarini ro‘yobga chiqarish bo‘yicha aniq chora-tadbirlar ishlab chiqsinlar va ko‘rib chiqish uchun ularni Vazirlar Mahkamasiga taqdim etsinlar.
 8. “O‘zistiqbolstat” davlat qo‘mitasi (Hamidov), Mehnat vazirligi (Obidov):
 vazirliklar va idoralar, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda ikki oy muddatda, qishloqlardagi ortiqcha mehnat resurslaridan foydalanish maqsadida, qishloq tumanlarida sanoat va xizmat ko‘rsatish sohasi obyektlari qurishni hamda foydalanishga topshirishni ko‘paytirish va jadallashtirish masalasini ishlab chiqsinlar va takliflar tayyorlab ko‘rib chiqish uchun Vazirlar Mahkamasiga taqdim etsinlar.
 O‘zbekiston Kasaba uyushmalari Federatsiyasi Kengashi va Tadbirkorlar uyushmasi ishtirokida Samarqand viloyati hokimligining xususiy biznes va tadbirkorlikni rivojlantirish bo‘yicha tajribasini o‘rgansinlar, shu yilning 15-dekabrigacha mazkur masala bo‘yicha takliflar tayyorlasinlar va kiritsinlar.
 9. Moliya vazirligi (Boqiboyev) “O‘zistiqbolstat” davlat qo‘mitasi va Davlat geologiya qo‘mitasi bilan birgalikda shu yilning 15-dekabrigacha yoqilg‘i va kon qazib chiqarish tarmoqlarida tabaqalashtirilgan rentali to‘lovlarni qo‘llash yuzasidan takliflar taqdim etsin;
 10. Davlat mulki qo‘mitasi (G‘afurov) “O‘zdavjamg‘arma” va “O‘zistiqbolstat” davlat qo‘mitasi bilan birgalikda bir oy muddatda xususiylashtirilgan korxonalarning samarasiz ishlashi sabablarini o‘rganib chiqsin, tegishli takliflarni tayyorlasin va Vazirlar Mahkamasiga kiritsin.
 11. O‘zbekiston Respublikasi Vazirlar Mahkamasi huzuridagi Davlat soliq bosh boshqarmasiga bir hafta muddatda tegishli vazirliklar va idoralar bilan birgalikda savdo va xizmat ko‘rsatish sohasi korxonalarida tekshirishlarni tartibga solish to‘g‘risida takliflar ishlab chiqish va kiritish yuklatilsin.
 12. Vazirliklar, idoralar, pudratchi qurilish tashkilotlarining rahbarlari ro‘yxatlarda nazarda tutilmagan obyektlar qurilishiga resurslar va mablag‘larni ajratishni taqiqlasinlar, obyektlarni to‘g‘ridan to‘g‘ri shartnomalar bo‘yicha qurish faqat buyurtmachining materiallari hisobidan amalga oshirilsin.
 Moliya vazirligi Markaziy bank, “O‘zsanoatqurilishbank”, “O‘zdehqonchiliksanoatbank”, Tashqi iqtisodiy faoliyat milliy banki bilan birgalikda Davlat nazorati qo‘mitasi, Ichki ishlar vazirligi va boshqa nazorat qiluvchi organlar ishtirokida shu yilning 1-dekabrigacha kredit resurslaridan, ayniqsa kapital qurilish uchun ajratiladigan imtiyozli kreditlardan, aniq maqsadlarda foydalanishga doir ishlarning ahvolini tekshirsin. Tekshirish natijalari Vazirlar Mahkamasiga ma’lum qilinsin.
 13. Vazirliklar, korporatsiyalar, konsernlar, uyushmalar, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari rahbarlaridan bozor sharoitlari talablarini hisobga olgan holda xalq xo‘jaligi tarmoqlarining barqaror ishlashini ta’minlash bo‘yicha o‘z faoliyatlarini tubdan qayta qurish, Hamdo‘stlik mamlakatlaridan o‘ta taqchil mahsulotlarni keltirish bo‘yicha barter operatsiyalarini belgilangan tartibda amalga oshirish va mahsulot yetkazib beruvchilar bilan to‘g‘ridan to‘g‘ri aloqalarni mustahkamlash maqsadida ichki resurslarni qo‘shimcha ravishda qidirib topish talab qilinsin.
 14. Tashqi iqtisodiy aloqalar vazirligi “O‘zistiqbolstat” davlat qo‘mitasi, Tashqi iqtisodiy faoliyat milliy banki bilan birgalikda bir oy muddatda vazirliklar, idoralar va korxonalarga jahon bozori konyunkturasi to‘g‘risida axborot xizmati ko‘rsatish bo‘yicha takliflar ishlab chiqsin va Vazirlar Mahkamasiga taqdim etsin.
 15. Vazirliklar, korporatsiyalar, konsernlar, uyushmalar shu yilning noyabr-dekabr oylarida o‘zlariga qarashli korxonalar va tashkilotlar tomonidan ishlatiladigan yoqilg‘i va energiyaning 20 foizgacha tejalishini ta’minlovchi aniq tadbirlarni ishlab chiqsinlar va amalga oshirsinlar.
 16. Vazirlar Mahkamasi komplekslari:
 Bosh vazirning birinchi o‘rinbosari I. H. Jo‘rabekov:
 ichki xo‘jalik munosabatlarini isloh qilishga alohida e’tiborni qaratgan holda davlat xo‘jaliklarini aksionerlik jamiyatlariga, kooperativlarga va jamoa mulkchiligining boshqa shakllariga aylantirish bo‘yicha tayyorgarlik ishlarini joriy yilning oxirigacha tugallash chora-tadbirlarini ko‘rsin;
 Bosh vazir o‘rinbosari Q. J. Haqqulov:
 kredit resurslari va sarmoya mablag‘laridan foydalanish samaradorligiga, ishga tushiriladigan obyektlarda ishlarni tugallashning qanday borayotganligiga alohida e’tibor bersin, bunda Muborak gazni qayta ishlash zavodida yillik quvvati 2 mlrd kub metr bo‘lgan 14-oltingugurt tozalash blokini, Ko‘kdumaloq neft va gaz kondensati konida 22 ta quduqni ishga tushirishni nazarda tutsin;
 Bosh vazir o‘rinbosari K. N. To‘laganov:
 kompleks tarmoqlarida iqtisodiy islohotlarning qanday borayotganligini tahlil qilsin, pudrat ishlari bozorini shakllantirish bo‘yicha aniq chora-tadbirlar ko‘rsin;
 Bosh vazir o‘rinbosari T. M. Miryoqubov:
 respublika aholisini asosiy oziq-ovqat mahsulotlari va ashyoviy mollar bilan belgilangan me’yorlar bo‘yicha uzluksiz ta’minlash uchun 1994-yil boshigacha ularning ko‘chma zaxiralarini barpo etish yuzasidan chora-tadbirlar ko‘rsin;
 Bosh vazir o‘rinbosari U. T. Sultonov:
 Vazirlar Mahkamasining komplekslari bilan birgalikda eksportga mahsulot yetkazib berishdagi uzilishning sabablarini chuqur o‘rganib chiqsin va belgilangan topshiriqlarni so‘zsiz bajarish hamda Turkiya krediti bo‘yicha tovarlar yetkazib berish yuzasidan kechiktirib bo‘lmaydigan chora-tadbirlar ko‘rsin.
 17. Mazkur qarorning bajarilishini nazorat qilish Vazirlar Mahkamasi komplekslarining rahbarlari zimmasiga yuklatilsin.